SK Úradný vestník Európskej únie C 73/15

Záverečná správa úradníka pre vypočutie (1)

COMP/39.847 – E-BOOKS

2013/C 73/06

(1) Toto konanie sa týka istých údajne zosúladených postupov týkajúcich sa predaja elektronických kníh spotrebiteľom.

(2) Komisia vykonala v marci 2011, podľa článku 20 ods. 4 nariadenia (ES) č. 1/2003 (2), neoznámené inšpekcie v priestoroch viacerých vydavateľov kníh v EHP.

(3) 1. decembra 2011 Komisia začala konania podľa článku 11 ods. 6 nariadenia (ES) č. 1/2003 a článku 2 ods. 1 nariadenia Komisie (ES) č. 773/2004 (3) voči piatim vydavateľom (4) a spoločnosti Apple Inc.

(4) 13. augusta 2012 prijala Komisia predbežné posúdenie podľa článku 9 ods. 1 nariadenia (ES) č. 1/2003, ktoré sa týkalo postupovania štyroch vydavateľov (Hachette, Harper Collins, Holtzbrinck/Macmillan, Simon & Schuster), ako aj spoločnosti Apple pri predaji elektronických kníh spotrebiteľom. V predbežnom posúdení Komisia skonštatovala, že spoločnou zmenou predaja elektronických kníh z veľkoobchodného modelu na agentúrny model s tými istými kľúčovými podmienkami v celosvetovom meradle sa štyria vydavatelia a spoločnosť Apple dopustili zosúladeného postupu, ktorého cieľom bolo zvýšenie maloobchodných cien elektronických kníh v EHP alebo zamedzenie výskytu nižších cien elektronických kníh v EHP, čím porušili článok 101 ZFEÚ a článok 53 Dohody o EHP.

(5) Uvedení štyria vydavatelia, ako aj spoločnosť Apple ponúkli záväzky v snahe rozptýliť obavy Komisie (5). Komisia uverejnila 19. septembra 2012 v Úradnom vestníku Európskej únie oznámenie podľa článku 27 ods. 4 nariadenia (ES) č. 1/2003, v ktorom uviedla zhrnutie veci i záväzkov a vyzvala tretie strany, aby predložili svoje pripomienky k návrhu (6). Test trhu potvrdil, že záväzky by mohli rozptýliť obavy Komisie týkajúce sa hospodárskej súťaže.

(6) Vo svojom rozhodnutí podľa článku 9 ods. 1 nariadenia (ES) č. 1/2003 Komisia vyhlásila záväzky navrhnuté uvedenými piatimi podnikmi za záväzné a dospela k záveru, že vzhľadom na navrhnuté záväzky už neexistujú dôvody na opatrenia z jej strany, a preto by sa konania v tejto veci mali ukončiť.

(7) Keďže Pearson, materská spoločnosť skupiny Penguin, neponúkla žiadne záväzky, Komisia pokračuje v prešetrovaní konania spoločnosti Pearson a jeho zlučiteľnosti s článkom 101 ZFEÚ a článkom 53 Dohody o EHP.

(8) V tejto veci mi nebola doručená nijaká žiadosť ani sťažnosť od žiadneho z účastníkov konaní (7). Vzhľadom na to sa domnievam, že v tejto veci bol dodržaný účinný výkon procesných práv všetkých účastníkov.

V Bruseli 27. novembra 2012 Michael ALBERS

(1) Podľa článkov 16 a 17 rozhodnutia predsedu Európskej Komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 1).

(4) Týmito piatimi vydavateľmi sú Hachette Livre SA, HarperCollins Publishers, L.L.C. a HaperCollins Publishers Limited, Georg von Holtzbrinck GmbH & Co. KG a Verlagsgruppe Georg von Holtzbrinck GmbH, Simon & Schuster, Inc. Simon & Schuster (VB) Ltd a Simon & Schuster Digital Sales, Inc. a Pearson Plc.

(5) Záväzky ponúknuté štyrmi vydavateľmi a spoločnosťou Apple sú dostupné na http://ec.europa.eu/competition/elojade/isef/case_details.cfm?proc_code=1_39847

(6) Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.847/E-BOOKS [oznámené pod číslom C(2012) 6552] (Ú. v. EÚ C 283, 19.9.2012, s. 7).

(7) V súlade s článkom 15 ods. 1 rozhodnutia 2011/695/EÚ sa účastníci konania, ktorí ponúkajú záväzky podľa článku 9 nariadenia (ES) č. 1/2003, môžu v ktorejkoľvek fáze postupu obrátiť na vyšetrovateľa, aby zabezpečil účinný výkon ich procesných práv.